tartuNLP/wikipedia-smugri-20251201 huggingface dataset:
Remedios Varo

Remedios Varo Uranga (16. detsember 1908 Anglès – 8. oktoober 1963 México) oli katalaani päritolu Hispaania-Mehhiko sürrealistlik naismaalikunstnik.
Elulugu.
María de los Remedios Alicia Rodriga Varo y Uranga sündis Girona provintsis Hispaanias 16. detsembril 1908.
1924. aastal asus 15-aastane Remedios Varo isa algatusel õppima San Fernando akadeemiasse (Real Academia de Bellas Artes de San Fernando), olles seal üheks esimestest naisüliõpilastest, ja lõpetas selle 1930. aasta joonistamisõpetajana. Sel perioodil suhtles ta selliste kunstnikega nagu Federico García Lorca (luuletaja ja näitekirjanik) ja Salvador Dalí. Asudes elama Barcelonasse, huvitus Varo sürrealismist ja liitus katalaani avangardse sürrealistliku rühmitusega . 1936. aastal osaledes ta rühmituse ajaloolisel näitusel. Koos oma teise abikaasa Benjamin Péret’ga suundusid nad elama Pariisi, kus võtsid aktiivselt osa sürrealistide liikumisest. Varo esines näitustel ja tema joonistusi avaldati sürrealistide väljaannetes.
Hispaania kodusõja ajal põgenes ta Prantsusmaale, kus viibis natside sissetungini 1941. aastal, mil tal õnnestus pääseda Mehhikosse. Ta tegeles kommertskunsti ja interjööri disainiga ning kujundas koos Leonora Carringtoni ja Marc Chagalliga teatri- ja balletikostüüme. Alates 1953. aastast pühendas ta end täielikult maalimisele. 1955. aastal esitles ta oma töid kollektiivnäitusel Diana galeriis Mehhiko pealinnas, millele järgnes isikunäitus järgmisel aastal.
Remedios Varo suri 8. oktoobril 1963. aastal Méxicos müokardi infarkti.
Looming.
Varo loomingus on segunenud teaduslikkus ja esoteerika, psühhoanalüüs ja alkeemia. Tema maalidel on sageli stiliseeritud inimfiguurid, millel on nii unenäolisi kui ka arhetüüpseid elemente ning kes tegelevad müstilise ja alkeemilise tegevusega. Tema tööde kompositsioonides on viiteid keskaegsele kunstile ja need näitavad tema head joonistusoskust.
Helmut Thomson

Helmut Gerhard Thomson (24. jaanuar 1905 Hageri – 14. august 1985 Wüstenselbitz, Baieri) oli eesti vaimulik.
Thomson lõpetas Tallinna Toomkooli ja õppis aastatel 1924–1930 Tartu Ülikooli usuteaduskonnas. Täiendas end Tübingenis. Ordineeriti pastoriks 2. mail 1932.
Ta oli 1932. aastal Lääne-Harju praostkonna vikaarõpetaja, aastatel 1933–1936 Hageri Lambertuse koguduse abiõpetaja ja 1936–1941 Hageri Lambertuse koguduse õpetaja.
1941. aastal põgenes ta Saksamaale ja oli aastatel 1941–1945 pastor Lääne-Preisimaal Gross-Leistenaus. 1946. aastal oli ta ametis abistamiskontoris Sonnenfeldis, 1947. aastast oli pastor Ahornbergis (Baieri liidumaal).
Isiklikku.
Tema isa oli Hageri Lambertuse koguduse õpetaja, praost Konstantin Thomson. Vend Waldemar Thomson oli Pärnu Nikolai koguduse õpetaja. Vend Paul Thomson oli soo-uurija ja geoloog (Tartu Ülikooli geoloogia ja paleontoloogia dotsent). Tema õemees oli Harju-Madise koguduse õpetaja Otto Etzold. Teise õe poeg oli Burchard Lieberg, luterlik pastor Hesseni liidumaal Saksamaal. Tädimees, praost Friedrich Wilhelm Ederberg oli Kaarma ja Kambja koguduste õpetaja. Tädipoeg Bruno Ederma oli Lääne-Nigula ja Rakvere Kolmainu koguduste õpetaja.
Kirdepiirkond

Kirdepiirkond on mitme riigi haldusüksuse või muu territoriaalse üksuse nimi:
MTV Eesti

MTV Eesti oli muusikale keskendunud telekanal.
MTV Eesti hakkas saateid näitama 2006. aasta septembris. Kanali tegevjuht oli Indrek Veskis ning saatejuhid Kadri Bussov ja Martin Veisman. Eesti kanali saateid anti eetrisse Vilniuse stuudiost.
Iisraeli meediaettevõte Ananey Communications ostis Leedus paikneva MTV Balti kanaleid edastava MTV Network Balticu 2008. aastal.
2009. aasta veebruari seisuga vaatas MTV Eestit 0,3% Eesti inimestest. Sama aasta aprillis lahkus 2007. aasta märtsist MTV Eesti juhi ametikohal olnud Karoli Hindriks, tema asemele asus senine müügijuht Marko Lillemägi.
Sama aasta sügisel otsustas Ananey Communications jätkuva majanduslanguse tõttu peatada määramatuks ajaks MTV Network Balticu programmide edastamise ja asendada need MTV Euroopa programmiga. 
1. märtsil 2010 kuulutas Harju maakohus välja MTV Eesti pankroti.
Waldemar Thomson

Waldemar Carl Thomson (28. august 1897 Hageri – veebruar 1945, hukkus sõjas) oli Eesti vaimulik.
Lõpetas Tallinna Toomkooli. Õppis 1915–1922 Tartu Ülikooli usuteaduskonnas. Oli prooviaastal Tartus. Ordineeriti pastoriks 27. jaanuaril 1924.
Oli 1924–1934 Pärnu Nikolai koguduse õpetaja Wilhelm Kentmanni isiklik adjunkt. 1934–1939 Pärnu Nikolai koguduse ülemõpetaja. Aastal 1939 Saksa praostkonna praost.
Lahkus aastal 1939 Saksamaale. Oli 1939–1945 pastoriks Püha Luuka kirikus (Lukas-Kirche) Posenis (praegu Poznan). Hukkus sõjakeerises veebruaris 1945.
Isiklikku.
Isa oli Hageri Lambertuse koguduse õpetaja, praost Konstantin Thomson. Vend Paul Thomson oli soo-uurija ja geoloog (Tartu Ülikooli geoloogia ja paleontoloogia dotsent). Ka vend Helmut Thomson oli Hagri koguduse õpetaja. Tema õemees oli Harju-Madise koguduse õpetaja Otto Etzold. Teise õe poeg Burchard Lieberg oli luterlik pastor Hesseni liidumaal, Saksamaal. Tädimees, praost Friedrich Wilhelm Ederberg oli Kaarma ja Kambja koguduste õpetaja. Tädipoeg Bruno Ederma oli Lääne-Nigula ja Rakvere Kolmainu koguduste õpetaja.
Hermann Johannes Ederberg

Hermann Johannes Ederberg (24. jaanuar 1893 – 3. detsember 1978) oli eesti vaimulik.
Ta õppis aastatel 1901–1903 Kuressaares Eisenschmidti algkoolis, 1903–1911 Tartus gümnaasiumis ja 1911–1916 Tartu ülikooli usuteaduskonnas. Prooviaastal oli ta Hageris ja Lääne-Nigulas. Ederberg ordineeriti 21. jaanuaril 1918 Tallinnas pastoriks.
1918. aastal oli ta adjunktpastoriks Tallinna Toompea Kaarli koguduses ja Keila Miikaeli koguduses. Aastatel 1919–1920 oli ta Hargla koguduse õpetaja ja 1921–1931 Koeru Maarja-Magdaleena koguduse õpetaja.
1931.–1944. aastani teenis ta Czycheni (Bolken) kogudust Oletzko maakonnas Ida-Preisimaal. Seejärel aastatel 1944–1945 teenis Ederberg Dresdeni lähedal Schönfeldi kogudust, 1945–1946 Mecklenburgi lähedal Plau kogudust ja 1947–1961 Teichwitzi kogudust Tüüringis. Teichwitzi kogudusest siirdus ta ka emerituuri.
Isiklikku.
Ta isa oli (Kaarma ja Kambja koguduste õpetaja) Friedrich Wilhelm Ederberg. Ema Julie Wilhelmine Ederberg (neiupõlves Elens; 1861–1897) oli Saaremaa esimene naisluuletaja. Tema poolvend Bruno Ederma oli Lääne-Nigula ja Rakvere Kolmainu koguduse õpetaja. Hermann Ederberg oli abielus Klara Masinguga, kelle isa oli Gotthilf Leonhard Masing (slaavi keelte professor Tartu Ülikoolis) ja vanaisa Carl Johannes Masing (Mustjala ja Peterburi Mihkli koguduse pastor). Tema kälimees oli Türi Püha Martini koguduse õpetaja Paul Voldemar Kuusik.
Varstu Kool

Varstu Kool on üldhariduskool Võru maakonnas Varstus. Selle aadress on Kooli 1.
Kool tegutses aastatel 1954–2017 keskkoolina, aastast 2017 on ta lasteaed-põhikool.
Õppeaastast 2024/25 liidetakse kooli lasteaiaosa Rõuge Lasteaiaga ning kooliosa Rõuge Põhikooliga.
Kooli direktor on Aive Adler.
Koolil on köögivilja- ja viljapuuaed, mille saadustest valmistatakse õpilastele toitu.
Liberaaldemokraadid

Liberaaldemokraadid (inglise keeles "Liberal Democrats" ehk "Lib Dems") on liberaalne poliitiline partei Suurbritannias. 2022. aasta seisuga on neil Suurbritannia parlamendi alamkojas 13 ja ülemkojas 89 liiget. Šoti parlamendis on neil neli, Londoni assamblees kaks ja Walesi parlamendis Seneddis üks liige. 
Partei asutati 1988. aastal Liberaalse partei (18. sajandi Viigide Partei järeltulija) ja Leiboristlikust parteist eraldunud Sotsiaaldemokraatliku partei liitmise teel. 1990. ja 2000. aastatel sai neist alamkoja suuruselt kolmas partei. 2010. aasta üldvalimistel sai partei 23% häältest, mis Briti majoritaarse valitsemissüsteemi tõttu andis neile 57 kohta alamkoja 650-st. Valimised võitnud Konservatiivne Partei moodustas liberaaldemokraatidega koalitsiooni, kus partei toonane esimees Nick Clegg oli peaministri David Cameroni asetäitja. Pärast suuri kaotusi 2015. aasta parlamendivalimistel astus Clegg tagasi ning partei liidriks sai esmalt Tim Farron ja 2017 Vince Cable, kes juhtis parteid kuni 2019. aastani. 22. juulil 2019 valiti liidriks Jo Swinson, kes astus parteijuhi kohalt tagasi pärast seda kui ta 2019. aasta detsembris toimunud valimistel parlamenti tagasi valituks ei osutunud. 27. augustil 2020 valiti partei juhiks Ed Davey.
Liberaaldemokraadid on tsentristlik partei, mil on nii liberaalseid kui ka sotsiaaldemokraatlikke väärtusi. Olulisemateks poliitikateks on põhiseaduslik reform, valimissüsteemi muutmine proportsionaalseks ning kodanikuvabaduste ja -õiguste kaitse. Liberaaldemokraadid olid vastu Suurbritannia lahkumisele Euroopa Liidust ehk Brexitile.
Ajalooliselt on liberaaldemokraatide toetus olnud suurim Põhja-Šotimaal, Edela-Londonis, Edela-Inglismaal ja Kesk-Walesis.
Stolõpini vagun

Stolõpini vagun ehk stolõpin (vene "Столыпинский вагон") oli raudteevaguni tüüp Vene Keisririigis ja Nõukogude Liidus.
Stolõpini reformide käigus, mil väga suur hulk talupoegi asus Siberisse, loodi kolimise tarbeks uut tüüpi raudteevagun. See koosnes üldistatult kahest osast: üks reisijatele ja teine kariloomadele või põllumajandustööriistadele.
Pärast Suurt Sotsialistlikku Oktoobrirevolutsiooni leidis tšekaa need vagunid head olevat süüdimõistetute ja sundümberasustatavate transportimiseks. Reisijate osa kasutati valvurite jaoks ja kariloomade osa vangide tarvis. Kuna vagunid olid kitsad, nagu Stolõpini ajal, siis hakkasid vangid neid vaguneid stolõpiniteks nimetama.
Sümmeetriline seos

Sümmeetriline seos on binaarne seos, millel on omadus: kui "x" on seoses "y"-ga, siis "y" on seoses "x"-ga.
Definitsioon.
Olgu "R" binaarne seos mingil hulgal "A" ning "x", ja "y" hulga "A" mingid elemendid. Tähistame asjaolu, et "x" on "y"-ga seoses "R", valemiga "xRy". Seos "R" on sümmeetriline parajasti siis, kui
 formula_1
Whitehall

Whitehall on tänav Londonis Westminsteris.
Whitehallil asub hulk valitsushooneid, mistõttu nime Whitehall kasutatakse tihti ülekantud tähenduses Briti valitsuse haldusaparaadi kohta. Samuti pruugitakse seda ümbritseva piirkonna geograafilise nimena.
Whitehall kulgeb Trafalgari väljakult Parlamendiväljaku poole ja läheb enne Parlamendiväljakut üle Parliament Streeti tänavaks. Nime on tänav saanud kunagise Whitehalli palee järgi, mis hävis suuremalt jaolt tules 1698. aastal.
Antisümmeetriline seos

Antisümmeetriline seos on binaarne seos, millel on järgmine omadus: kui "x" on seoses "y"-ga ja "y" on seoses "x"-iga, siis "x" ja "y" langevad kokku.
Mõnikord arvatakse ekslikult, et seose antisümmeetrilisus on sümmeetrilisuse eitus, kuid nii see pole. Seos võib olla isegi korraga sümmeetriline ja antisümmeetriline (näiteks võrdsusseos).
Definitsioon.
Olgu "R" binaarne seos mingil hulgal "A" ning "x" ja "y" hulga "A" mingid elemendid. Tähistame asjaolu, et "x" on "y"-ga seoses "R", valemiga "xRy". Seos "R" on antisümmeetriline parajasti siis, kui
 formula_1, 
ehk parajasti siis, kui
 formula_2
Deepwater Horizon

"2016. aasta filmi kohta vaata artiklit Deepwater Horizon (film)"
Deepwater Horizon oli naftaplatvorm, mis uppus 22. aprillil 2010 Mehhiko lahte Louisiana ranniku lähistel, põhjustades ulatusliku keskkonnakatastroofi (2010. aasta Mehhiko lahe naftareostus).
Naftaplatvormi ehitas Hyundai Heavy Industries Lõuna-Koreas. Ehitustööd algasid 1998. aasta detsembris ja platvorm anti tellijale üle 23. veebruaril 2001. Platvormi omanik oli Transocean Ltd ja see oli katastroofi toimumise ajal liisitud BP-le.
Deepwater Horizon oli 112 m pikk, 78 m lai ja 97,4 m kõrge ning ulatus 41,5 m sügavusele merre. Ta oli suuteline töötama kuni 2400 m sügavuses vees ja tema maksimaalne puurimissügavus oli 9100 m. Tema meeskonna suurus oli 146 inimest.
Saatuslikuks saanud õnnetuse eel kasutati platvormi Macondo leiukoha varude uurimiseks. Poolteist päeva enne uppumist toimus platvormil plahvatus, milles hukkus 11 inimest ja paljud said põletushaavu. Plahvatuse ajal oli platvormil 126 inimest, kellest 76 olid Transoceani ja 7 BP töötajad. Platvorm vajus ookeani põhja. Uppumiskohas oli mere sügavus umbes 1500 m. Platvormi jäänused on merepõhjast leitud ja need asuvad umbes 400 m kaugusel nafta ammutamise kohast.
Õnnetusele järgnenud katastroofilise naftalekke tõttu kuulutas USA president Barack Obama moratooriumi uute avamerepuurtornide lubade väljastamisele.
15. juulil 2010 teatas BP, et leke õnnestus peatada. Tegemist polnud siiski lekke lõpliku likvideerimisega. Lõplikult likvideerituks kuulutati leke 19. septembril.
Augusti alguseks oli lekkinud nafta kogus teadlaste hinnangul kasvanud 5 miljoni barrelini.
Refleksiivsus

Refleksiivsus on binaarse seose omadus, mis seisneb selles, et iga element on selles seoses iseendaga.
Definitsioon.
Olgu "R" binaarne seos mingil hulgal "A" ning "x" hulga "A" mingi element. Tähistame asjaolu, et "x" on "y"-ga seoses "R", valemiga "xRy". Seos "R" on refleksiivne parajasti siis, kui
 formula_1
Näited.
Ekvivalentsiseosed on definitsiooni järgi refleksiivsed.
Refleksiivsed on veel näiteks seosed
Irrefleksiivsus

Irrefleksiivsus ehk antirefleksiivsus on binaarse seose omadus, mis seisneb selles, et ükski element pole seoses iseendaga.
Definitsioon.
Olgu "R" binaarne seos mingil hulgal "A" ning "x" hulga "A" mingi element. Tähistame asjaolu, et "x" on "y"-ga seoses "R", valemiga "xRy". Seos "R" on definitsiooni järgi irrefleksiivne parajasti siis, kui
 formula_1
Näited.
Antirrefleksiivsed on veel näiteks seosed
Iga range järjestus on definitsiooni järgi irrefleksiivne.
Mitterefleksiivsus

Mitterefleksiivsus on binaarse seose omadus, mis seisneb selles, et seos pole refleksiivne, st leidub element, mis pole seoses iseendaga.
Definitsioon.
Olgu "R" binaarne seos mingil hulgal "A" ning "x" hulga "A" mingi element. Tähistame asjaolu, et "x" on "y"-ga seoses "R", valemiga "xRy". Seos "R" on definitsiooni järgi mitterefleksiivne parajasti siis, kui
 formula_1
Jaanus Adamson

Jaanus Adamson (sündinud 30. aprillil 1966) on eesti kirjanduskriitik.
Ta on õppinud Tartu Ülikoolis eesti filoloogiat (1984–1991) ja Helsingi ülikooli magistriõppes (1995–1996).
Avaldanud psühhoanalüütilised kirjandusmõttekogumikud "Läbirääkimised" (Kirjutisi 1995–2003), Veljesto 2004 ja “Freudi häda” (Kirjutisi 2004-2013), EYS Veljesto Kirjastus 2013
Isiklikku.
Tema abikaasa on Elo Viiding.
Tartu Ülikooli geoloogiamuuseum

Tartu Ülikooli geoloogiamuuseum oli geoloogiateemaline muuseum Tartus. 
Muuseum asutati aastal 1820. See asus Tartus Vanemuise 46.
Muuseumi esimene juhataja oli Moritz von Engelhardt.
2005. aastast kuulus geoloogiamuuseum Tartu Ülikooli loodusmuuseumi koosseisu. 2018. aastal kaotati geoloogiamuuseum loodusmuuseumi struktuurist.
Apache Subversion

Apache Subversion (varem nimetatud Subversion, käsunimega svn) on vaba versioonihaldustarkvara, mille eesmärk on parandada vanema vabatarkvaralise versioonihaldussüsteemi Concurrent Versions Systemi vead ja puudujäägid.
Pentti Arajärvi

Pentti Ilkka Olavi Arajärvi (sündinud 2. juunil 1948 Helsingis) on soome õigusteadlane.
Ta on president Tarja Halose abikaasa.
Pentti Arajärvi on Ida-Soome ülikoolis sotsiaal- ja haridusõiguse professor ning Helsingi ülikooli sotsiaalõiguse dotsent. Ta on töötanud muu hulgas ka haridusministeeriumi ametnikuna ning Eduskunna sotsiaal- ja majanduskomisjoni nõunikuna.
Karl Wöhrmann

Karl Wöhrmann (ka Voorman ja Wöhrman) (19. juuli (vkj) 1864 Kaavere, Põltsamaa kihelkond – 29. detsember 1925 Karja kirikla, Karja kihelkond, Saaremaa) oli eesti vaimulik.
Lõpetas 1885 Tartus gümnaasiumi. Õppis 1885–1891 Tartu Ülikooli usuteaduskonnas. Oli prooviaastal 1891–1892 Helme Maarja koguduses Ernst Behse, Nõo Püha Laurentsiuse koguduses Martin Lipu ja Tartu Peetri koguduses Wilhelm Eisenschmidti juures. Ordineeriti Riias 20. detsembril 1892 õpetajaks.
Oli 1892–1895 adjunktpastoriks Rõuges. 1896–1925 Karja Katariina koguduse (ja Metsküla abikoguduse) õpetaja. 1920–1925 lisaks Saaremaa praostkonna praost.
Isiklikku.
Karl Wöhrmannil oli kolm poega. Keskmine poeg Aksel Erich Vooremaa lasti maha Tartu vanglas, oli pastor Tartu Maarja koguduses; noorem poeg Ilmar Herbert Georg Vooremaa oli arst.
Laevmatus

Laevmatus on matus, mille korral surnukeha ja hauapanused on maetud koos laeva või paadiga.
Åke Karlsson

Åke Aleksej Karlsson (16. august 1911 Turu – 12. veebruar 1958 Turu) oli Soome poksija.
Karlsson oli kokku neljakordne Soome meister – aastatel 1930–1931 kukk-kaalus (kuni 118 naela ehk 53,5 kg) ning aastatel 1938 ja 1947 sulgkaalus (kuni 126 naela ehk 57,2 kg). Ta osales neli korda Eesti – Soome maavõistlustel, kus võitis oma kohtumised aastatel 1933–1934 ja 1936 ning kaotas oma kohtumise 1935. aastal.
Karlsson osales 1936. aasta Berliini olümpiamängude poksivõistlustel sulgkaalus (kuni 126 naela ehk 57,2 kg), kuid kaotas oma kohtumise 2. ringis hilisemale kuldmedali- ja olümpiavõitjale Oscar Casanovasele (Argentina) ning jäi edasisest medaliheitlusest välja.
Hannu Kaislama

Hannu Juhani Olavi Kaislama (sündinud 13. augustil 1956 Suonenjoel) on Soome endine poksija.
Kaislama oli kokku viiekordne Soome meister – 1976. aastal kukk-kaalus (kuni 54 kg) ning aastatel 1977–1980 sulgkaalus (kuni 57 kg).
Kaislama osales 1980. aasta Moskva olümpiamängudel sulgkaalus (kuni 57 kg), kuid kaotas I ringis tulevasele olümpiavõitjale Rudi Finkile (Ida-Saksamaa) ja jäi edasisest medaliheitlusest välja.
Alfonsas Eidintas

Alfonsas Eidintas (sündinud 4. jaanuaril 1952 Kelmė rajoonis Vaiguvas) on Leedu diplomaat ja ajaloolane.
Jason Goodwin

Jason Goodwin (sündinud 1964) on Suurbritannia ajaloolane ja kirjanik.
Tema isa oli "new age"-kirjanik John Michell, ema oli maalikunstiõpetaja Jocasta Innes. Vanemad läksid lahku enne Jasoni sündimist ja Goodwin ei kohtunud oma isaga enne 1992. aastat, kui ta oli 28-aastane.
Goodwin õppis Cambridge'i Ülikoolis Bütsantsi ajalugu.
Loominguline tegevus.
Tema esikteos kandis pealkirja "The Gunpowder Gardens or, A Time For Tea: Travels in China and India in Search of Tea" ("Püssirohuaiad ehk Teeaeg: reisid Hiinasse ja Indiasse tee otsingutel"), mis osutus menukaks. Seejärel matkas ta jalgsi Poolast İstanbuli ja avaldas oma teise raamatu "On Foot to the Golden Horn" ("Jalgsi Kuldsarvele"), mis pälvis 1993 John Llewellyn Rhysi ja Mail on Sunday auhinna.
Edasi keskendus ta Osmanite riigi teemalistele teostele. Tema kolmas raamat "Lords of the Horizons: A History of the Ottoman Empire" ("Silmapiiride isandad: Osmanite riigi ajalugu") ilmus koguni The New York Timesi raamatuülevaate kaanel. Seejärel hakkas ta kirjutama Türgi-teemalisi krimilugusid, mille tegevus toimub 19. sajandi İstanbulis. Tema kriminaalromaanides tegutseb eunuhhist detektiiv Yaşim. 2011 ilmus selle sarja neljas ja seni viimane teos "An Evil Eye" ("Kuri silm"), mille tegevus toimub Türgi sultani haaremis.
Aksel Erich Vooremaa

Aksel Erich Vooremaa (endise nimega Aksel Erich Wöhrmann; 27. detsember 1903 Kuressaare – 9. juuli 1941 Tartu, vanglas maha lastud) oli eesti vaimulik.
Ta lõpetas 1921. aastal Saaremaa Eesti Segagümnaasiumi, õppis aastatel 1921–1926 Tartu Ülikooli usuteaduskonnas. Oli prooviaastal Kambja koguduses (Friedrich Wilhelm Ederbergi juures) ja Tartu Ülikooli koguduses (Hugo Bernhard Rahamägi juures). Ordineeriti pastoriks 27. märtsil 1927.
Aksel Erich Vooremaa töötas Tartu Maarja koguduses 1927–1934 õpetaja Robert Funke abiõpetajana. Aastatel 1934–1941 töötas ta Tartu Maarja koguduse õpetajana, olles samal ajal Tartumaa Kaitseliidu maleva õpetaja. Lisaks oli ta 1940–1941 Tartu praostkonna abipraost. 1939. aastal oli ta Eesti Evangeeliumi Luteriusu Kiriku Hooldusnõukogu liige. 
Ta arreteeriti süüdistusega nn Saaremaa ülestõusu mahasurumisest osavõtus ja lasti NKVD poolt maha massimõrva käigus Tartu vanglas. 
Isiklikku.
Tema isa Karl Wöhrmann oli Saaremaal Karja Katariina koguduse õpetaja.
Guido Westerwelle

Guido Westerwelle (27. detsember 1961 Bad Honnef – 18. märts 2016 Köln) oli Saksamaa poliitik. 
Ta oli 2009–2013 välisminister ja 2009–2011 asekantsler Angela Merkeli teises valitsuses.
Westerwelle oli aastatel 2001–2011 Vaba Demokraatliku Partei esimees. Aastatel 1994–2001 oli ta selle partei peasekretär. Aastatel 2006–2009 juhtis ta partei fraktsiooni Bundestagis ja oli Bundestagi opositsiooniliider.
Heinrich Georg von Jannau

Heinrich Georg von Jannau (3. august (ukj 14. august) 1789 Laiuse kirikumõis Laiuse kihelkond Tartu kreis Liivimaa kubermang Venemaa Keisririik – 6. september (ukj 18. september) 1869 Dresden Saksimaa kuningriik) oli baltisaksa päritolu vaimulik, ajaloolane ja keeleuurija.
Elulugu.
Sündis Laiuse pastori Heinrich Johann von Jannau (1753−1821) ja Auguste Johanna von Yhrmanni (1761−1800) pojana. Hariduse omandas kodus. 1806. aastal astus Tartu ülikooli, kus tudeeris 1810. aastani teoloogiat. Ülikoolis õppides kirjutas oma esimesed teadustööd, mis pälvisid ka autasu. Ülikooli lõpetas teoloogiakandidaadi kraadiga. 1811. aastal ordineeriti vaimulikuks ja temast sai Hargla koguduse pastor. 1816. aastal kaitses Jena ülikoolis filosoofiadoktori kraadi. Pärast isa surma sai temast 1822. aastal Laiuse pastor, kellena oli ametis 1864. aastani. 1836. aastal määrati Tartu õpperingkonna rahvakoolide revidendiks. 1842. aastast oli ta Liivimaa konsistooriumi nõunik. 
Ta oli Õpetatud Eesti Seltsi üks asutajatest ja hiljem selle auliige. Aastast 1842 oli Pariisi Ajaloo Instituudi korrespondentliige. Teenete eest autasustati teda 1856. aastal Püha Stanislavi II klassi ordeniga.
Perekond.
Ta abiellus 1819. aastal Riia bürgermeistri tütre Marie Luise von Bulmerincqiga (1799−?). Tema vend Otto August von Jannau oli Riia Jakobi koguduse pastor. Onu Carl Gustav von Jannau oli Riia bürgermeister.
Chandeleuri saared

Chandeleuri saared on asustamata saarestik Mehhiko lahes, Mississippi suudme piirkonnas. Põhja-lõunasuunaline saarteahelik on umbes 80 kilomeetri pikkune. Saarestik on oluline märgala ja linnukaitsepiirkond.
Chandeleuri saared kuuluvad Louisiana osariigi koosseisu ning jäävad New Orleansist umbes 100 kilomeetrit itta.
Saarestik on moodustunud enam kui 2000 aasta eest ning viimase paarisaja aasta jooksul kahanenud ja maismaale lähemale liikunud. 1980. aastatel avaldatud uurimuses ennustati saarte kadumist kolmesaja aasta pärast
Saari on 1998. aastast saadik laastanud orkaanid, eriti Georges (1998) ja Katrina (2005), mis jätsid suure osa saartest vee alla.
Saartel asuvat loodusreservaati ähvardab 2010. aasta aprillis aset leidnud naftaplatvormi Deepwater Horizon uppumisel vallandunud naftareostus.
Plaid Cymru

Plaid Cymru (kõmri hääldus: [plaɪd ˈkəmrɨ]; otsetõlkes "Walesi partei") on Walesis tegutsev sotsiaaldemokraatlik erakond, mis pooldab Euroopa Liitu kuuluva sõltumatu Walesi riigi moodustamist. Partei asutati 1925. aastal. 2018. aastast on partei esimees Adam Price.
Walesi rahvusassamblees on neil 2019. aasta seisuga kümme kohta kuuekümnest ning nad on opositsioonis. Partei on 1999. aastast ühe kohaga (neljast Walesi kohast) esindatud Euroopa Parlamendis, seda esindab Jill Evans. Walesi kohalikes omavalitsustes on parteil 206 kohta 1253 kohast.
2017. aasta Suurbritannia parlamendivalimistel saadi Suurbritannia parlamendi alamkojas neli kohta Walesile eraldatud neljakümnest. 2010. aasta Suurbritannia parlamendivalimistel võitis partei kolm kohta.
Šoti Rahvuspartei

Šoti Rahvuspartei (Scottish National Party, SNP; šoti gaeli k: "Pàrtaidh Nàiseanta na h-Alba") on Šotimaal tegutsev rahvuslik ja sotsiaaldemokraatlik partei, mis pooldab Euroopa Liitu kuuluvat iseseisvat Šotimaad. Tegu on suurima poliitilise parteiga Šotimaal ning Leiboristliku partei ja Konservatiivse partei järel nii parlamendikohtade kui parteiliikmete arvu poolest suuruselt kolmanda parteiga Ühendkuningriigis. Partei asutati 1934. aastal ja on olnud Suurbritannia parlamendi alamkojas pidevalt esindatud alates 1967. aastast. Parteijuht oli aastatel 1990–2000 ja 2004–2014 Alex Salmond, 2000–2004 John Swinney ja alates 2014 juhib erakonda Nicola Sturgeon. Sturgeon on samast aastast kuni praeguseni ka Šotimaa valitsusjuht ehk esimene minister ("First Minister"). Šoti rahvusparteile kuulub 2019. aasta Suurbritannia üldvalimiste järel 44 kohta 59-st Šotimaale eraldatud kohast Suurbritannia parlamendi (Westminsteri) alamkojas ning 2021. aasta valimiste järel 64 kohta 129-kohalises Šoti parlamendis.
Valimistulemused Šotimaa parlamendis.
Valimistulemused Suurbritannia parlamendis.
2017. aasta Suurbritannia üldvalimistel võitis partei 35 kohta Šotimaale eraldatud 59 kohast.
2015. aasta Suurbritannia üldvalimistel võitis partei 56 kohta Šotimaale eraldatud 59 kohast.
2010. aasta Suurbritannia üldvalimistel võitis Šoti Rahvuspartei 6 kohta Šotimaale eraldatud 59 kohast.
Yorkshire

Yorkshire on ajalooline krahvkond Inglismaal, omaaegne suurim. 
Yorkshire paikneb Inglismaa põhjaosas ja on tänapäeval jaotatud väiksemateks krahvkondadeks. Nime Yorkshire kasutatakse endiselt geograafilisele ja kultuurilisele piirkonnale osutamiseks.
Stenbocki maja

Stenbocki maja on klassitsistlik hoone Tallinnas Toompea põhjaserval. Hoones asuvad Eesti Vabariigi Valitsus ja Riigikantselei.
Hoone on ehitatud aastail 1783–1792. 1997. aastal võeti see arvele ehitismälestisena. Esimene Eesti valitsuse istung peeti Stenbocki majas 8. augustil 2000.
Nimetus "Stenbocki maja" võib viidata ka Vabariigi Valitsusele või Riigikantseleile.
Ajalugu.
Hoone Rahukohtu tänav 3 projekteeris Johann Caspahr Mohr Eestimaa kubermangu kohtuasutuste jaoks, pärast 1783. aastal Tallinna asehalduskonna moodustamist, kuid pärast asehalduskonna likvideerimist ja hooneehituse riikliku rahastuse lõpetamist 1788. aastal jätkas krahv Jakob Pontus Stenbock hoone ehitust oma raha eest. 
Hoone valmis 1792. aastal ja sellest sai hoopis Hiiu-Suuremõisa mõisniku krahv Jakob Pontus Stenbocki Tallinna residents.
1891. aastal võeti maja Rahukohtu tänav 3 (vene k. "Мировой переулок № 3") kasutusele kohtuhoonena (Venemaa Keisririigi Justiitsministeeriumi Tallinna-Haapsalu Rahukogule ja Eesti iseseisvumise järel ka Eesti kohtusüsteemi Tallinna-Haapsalu Rahukohtu hoonena. 
Eesti NSV ajal 1950. aastail asus hoones Tallinna Polütehnilise Instituudi keemia- ja mäeteaduskonna internaat. Hiljem rahvakohtud: Tallinna Kalinini Rajooni Rahvakohus ja Tallinna Oktoobri Rajooni Rahvakohus töötasid seal 1987. aastani, mil valmis Liivalaia kohtumaja Liivalaia tänaval Tallinnas.
2000. aastani tegutses Eesti Vabariigi Valitsuse Riigikantselei Toompea lossis, jagades hoonet Riigikogu Kantseleiga. 1996. aastal alustati Toompeal 18. sajandist pärineva endise kohtuhoone, Stenbocki maja renoveerimist valitsuse ja Riigikantselei tarbeks. 
Riigikantselei ametnike esimene tööpäev Tallinnas Rahukohtu 3 asuvas hoones oli 26. juunil 2000 ja esimene valitsuse istung päris oma majas peeti 8. augustil 2000.
2001. aasta lõpul võeti kasutusele ka remonditud tööruumid Stenbocki maja kõrval Rahukohtu tänav 1 asuvas kunagises aadlielamus. Sinna asusid portfellita ministrid oma büroodega ja veel mõned Riigikantselei üksused.
Printsess ja konn

"Printsess ja konn" ("The Princess and the Frog") on Walt Disney filmistuudios 2009. aastal valminud täispikk multifilm.
Film põhineb Ameerika Ühendriikide lastekirjaniku Elizabeth Dawson Bakeri 2002. aastal ilmunud romaanil "The Frog Princess". Romaani aluseks omakorda oli Jacob Grimmi ja Wilhelm Grimmi muinasjutt "Konn-kuningas ja Raudne Heinrich", mis kuulub muinasjututüüpi AT 440.
Bambi 2

"Bambi 2" (inglise "Bambi II") on Ameerika Ühendriikide 2006. aasta valminud Walt Disney animastuudio joonisfilm, mille on lavastanud Brian Pimental. 
Linateos on järg 1942. aastal valminud filmile "Bambi".
Antti Juntumaa

Antti Eino Juntumaa (sündinud 10. juulil 1959 Muonios) on soome endine poksija.
Juntumaa oli kokku kolmekordne Soome meister – 1979. aastal helveskaalus (kuni 48 kg) ja aastatel 1982–1983 kärbeskaalus (kuni 51 kg).
Juntumaa osales 1980. aasta Moskva olümpiamängudel helveskaalus (kuni 48 kg), kuid kaotas II ringi kohtumise ja jäi edasisest medaliheitlusest välja.
Esa Hukkanen

Esa Juhani Hukkanen (sündinud 25. veebruaril 1963 Lahtis) on endine Soome poksija ja praegune poksitreener.
Hukkanen oli kokku viiekordne Soome meister – aastatel 1984–1985 I keskkaalus (kuni 71 kg) ning aastatel 1986–1988 II keskkaalus (kuni 75 kg).
Hukkanen osales 1988. aasta Seouli olümpiamängudel II keskkaalus (kuni 75 kg), kuid kaotas II ringis oma kohtumise ja jäi edasisest medaliheitlusest välja. Ta sai 27. Euroopa meistrivõistlustel 1987. aastal (Torinos) II keskkaalus (kuni 75 kg) pronksmedali.
Hukkanen töötab poksitreenerina, muuhulgas on ta olnud Soome koondise peatreener aastatel 2001–2004.
Jukka Järvinen

Jukka Järvinen (sündinud 8. augustil 1964 Helsingis) on endine Soome poksija.
Järvinen oli Soome meister raskekaalus (kuni 91 kg) 1988. aastal. Ta on Soome meistrivõistlustelt saanud aastatel 1982–1990 veel kolm hõbe- ja kolm pronksmedalit.
Järvinen poksis aprillist 1990 kuni detsembrini 2005 elukutselisena. Ta pidas kokku 30 kohtumist ning võitis 23 (neist 9 nokaudiga) ja kaotas 7 kohtumist (kõik need nokaudiga).
Järvinen on hiljem töötanud narkoennetuses ning on Helsingi linnavolinik.
Eesti Rahvuskirjanike Ühing

Eesti Rahvuskirjanike Ühing (ka: Eesti Rahvuskirjanike Liit) oli kirjandusorganisatsioon, mille 1933. aastal asutasid kolmteist Eesti kultuuritegelast Georg Naelapea eestvõttel. Põhikirja järgi pidi organisatsioon hoolitsema rahvusliku vaimuga ja positiivse iseloomuga kirjanduse eest. 1935. aastal ajakirjas Olion avaldatud üleskutsetes sooviti kaasa aidata "täispöördele eesti kirjanduselu viimaseaja kiusuõhkkonnas" ja teatati: "Boheemlase-tüüp peab Eestist kaduma. Asemele tulgu leegitsev prohvet, kõlbla väärtusmaailma saadik madalas maiselus!".
Rahvuskirjanike Ühing, kelle asutajaskond ei olnud kirjanduslike saavutuste poolest avalikkuses laiemalt tuntud, arvas kohe asutamise aegu oma auliikmeteks Johannes Aaviku, August Gailiti, Gustav Suitsu, A. H. Tammsaare jt ning hiljem liikmeteks Anna Haava, Oskar Lutsu jt tuntud kirjanikke. Siiski ei kuulunud nimetatud ühingu tuumikusse. Rahvuskirjanike Ühingul olid Eesti Kirjanikkude Liiduga teravad vastuolud. 25. märtsil 1934 teatas Eesti Kirjanikkude Liit G. Naelapeale, et ei kavatse sallida Rahvuskirjanike Ühingu vapslikku meelsust (Eesti Vabadussõjalaste Liit oli selleks ajaks paar nädalat varem suletud). Kuigi Rahvuskirjanike Ühing esitas veel nõude saada Loomingu toimetuses endale esindus ja riiklikku toetust Kultuurkapitalilt, hakkasid organisatsiooni read hõrenema ja 1935. aasta lõpul selle tegevus hääbus.
Agentiivsus

Agentiivsus on öeldise leksikaalne kategooria, mis tähendab, et olukorras osaleb agent ehk tegija, s.o elus, olukorra suhtes aktiivne, teadlikult toimiv ja/või seda kontrolliv osaline. 
Lihtsamalt öeldes on agentiivse tegevuse puhul olemas keegi aktiivne osaleja, keegi, kes seda tegevust teeb ja kontrollib. Agentiivsed verbid on eesti keeles näiteks "istuma", "mõtlema", "jutustama". Agentiivsed situatsioonid on näiteks
"Tüdruk jooksis metsas"
"Mart mängis jalgpalli"
"Ema keetis suppi."
Tegevus on mitteagentiivne, kui olukorra kontrollijat ei ole, keegi ei tee midagi, see lihtsalt on nii. Mitteagentiivsed verbid on eesti keeles näiteks "tunduma", "helisema", "juhtuma." 
Mitteagentiivseid verbe ei saa kasutada käskivas kõneviisis. Lauses "Tuul puhus lehed laiali" ei saa verbi "puhuma" kasutada käskiva kõneviisi vormis "puhu", sest ei ole olukorra kontrollijat, kedagi, kes saaks puhuda või mitte puhuda, see lihtsalt on või ei ole nii. Mitteagentiivsed situatsioonid on näiteks
"Tuul puhus lehed laiali"
"Kevadel sulas lumi ära"
"Väljas müristas".
Agentiivsed saavad olla ainult dünaamilised situatsioonid, kus midagi toimub. Neile vastanduvad staatilised situatsioonid. 
Dünaamilised situatsioonid jagunevad järgmiselt:
Haroun Tazieff

Haroun Tazieff (11. mai 1914 Varssavi – 2. veebruar 1998 Pariis) oli belgia-prantsuse vulkanoloog, vulkaanidega seotud raamatute ja dokumentaalfilmide autor ning teaduse populariseerija.
Eesti keeles on sarjas "Maailm ja mõnda" ilmunud Tazieffi teos "Kraatrid tules" (tõlkinud Helle Michelson ja Silvia Tui, Eesti Raamat, Tallinn 1964, 208 lk). Kogumik sisaldab ka algselt eraldi ilmunud teost "Kohtumised saatanaga", mille aluseks oli tema dokumentaalfilm "Les Rendez-vous du diable" (1958).
Mitmetes publikatsioonides on viidatud Tazieffi Poola päritolule, kuid see on üsnagi tinglik, kuna Varssavi kuulus toona Tsaari-Venemaa koosseisu, tema isa Sabir Tazueff (1885–1914) oli Kesk-Aasia tatarlane ning ema Zenitta Klupta (1887–1984) juudi rahvusest või samuti tatari juurtega. Isa hukkus Esimese maailmasõja Poola rindel tsaariarmees meedikuna teenides samal aastal, kui Haroun sündis. Ka emast lahutati ta juba varases lapsepõlves. 1950. aastatel Aasias rännates olevat Haroun Samarkandis siiski oma kaugete sugulastega kohtunud.
Tazieff õppis algul agronoomiat ja hiljem geoloogiat. Nooruses töötas ta mäeinsenerina endises Belgia-Kongos. Huvi vulkanoloogia saigi alguse uurimisretkedelt Kesk-Aafrikas. Aastatega laienes see kõigile kontinentidele, Kariibi mere saartele ja ka ookeanipõhjale. Filmimist alustas ta Lõuna-Itaalia tulemägedel (Etna, Stromboli, Vesuuv).
1966. aastal kandideeris ta Oscarile dokumentaalfilmiga "Le Volcan interdit" (inglise keeles "Forbidden Volcano"). Hilisemas tegevuses keskendus vulkaaniliste nähtuste ennustamise ja looduskatastroofide ennetuse probleemidele (raamat "Forecasting volcanic events", 1983). 1990. aastatel jõudis Tazieff tegeleda ka osooniaukude ja kliimasoojenemise probleemidega. Eriti huvitas teda, mil määral on need protsessid looduslikku päritolu ja mil määral inimtekkelised. Praegu jätkab tema uurimistööd temanimeline teaduskeskus Pariisis.
Aadu Leissar

Aadu Leissar (õieti Adolf-Johannes Leissar, aastani 1939 Adolf-Johannes Leissor; 30. august 1907 Tallinn – 15. juuli 1961 Lehmja) oli eesti näitleja.
Adolf-Johannes Leissar lõpetas 1927 Tallinna õhtukeskkooli ja 1931 Haridusliidu näitejuhtide kursused, õppis 1931–1933 Draamastuudio teatrikoolis. Töötas 1915–1928 ning 1933–1942 juhutöölise, äriteenija ja laohoidjana.
Ta töötas 1931–1933 Draamateatris, 1942–1947 Ugalas ning 1947–1957 Lehmja rahvamaja juhatajana.
Ta oli alates 1933. aastast abielus Johanna-Marie Leissariga. Nende tütred on Mall Leissar ja Reet Leissar.
Johanna-Marie Leissar

Johanna-Marie Leissar (aastani 1933 Johanna-Marie Schönberg; 19. detsember 1912 Vaskjala – 20. jaanuar 1987 Tallinn) oli eesti näitleja.
Ta õppis 1925–1929 Tallinna naiskutsekoolis, 1931–1932 Tallinna kolledžis ja 1943–1944 laulmist Viljandi Muusikakoolis, lõpetas 1929 Haridusliidu näitejuhtide kursused.
Oli 1942–1946 Ugalas näitleja ja etteütleja, 1947–1967 Lehmja raamatukogu juhataja ja 1980–1987 Varbla kirikukoori juhataja.
Isiklikku.
Ta oli alates 1933. aastast abielus Aadu Leissariga. Nende tütred on Mall Leissar, Reet Leissar ja Pille-Triin Kareda (Leissar).
Zermelo teoreem

Zermelo teoreem ehk täieliku järjestuse teoreem on oluline teoreem hulgateoorias (täpsemalt Zermelo-Fraenkeli hulgateoorias), mis ütleb:
 Iga mittetühja hulka on võimalik täielikult järjestada.
Kui eeldada ülejäänud aksioome Zermelo-Fraenkeli aksiomaatikas, on Zermelo teoreem samaväärne nii valikuaksioomiga kui ka Zorni lemmaga. Seetõttu võidakse ZFC-s asendada valikuaksioom Zermelo teoreemiga. 
Zermelo teoreem on saanud nime saksa matemaatiku Ernst Zermelo järgi, kes tõestas selle väite 1904, eeldades valikuaksioomi..
Sami Elovaara

Sami Elovaara (sündinud 28. mail 1973) on Soome endine poksija.
Elovaara võistles harrastajana kokku 110 korda, millest võitis 88 ja kaotas 22 kohtumist. Ta oli Soome meister II kergekeskkaalus (kuni 67 kg) 1993. aastal. 
Elovaara poksis septembrist 1998 kuni novembrini 2008 elukutselisena. Ta pidas kokku 23 kohtumist, millest võitis 19 (neist 11 nokaudiga) ja kaotas 4 kohtumist (neist 3 nokaudiga).
Tõnis Paberit

Tõnis Paberit (sündinud 19. novembril 1952) on eesti skulptor ja pedagoog.
Ta on lõpetanud 1971. aastal Elva Keskkooli ja 1978. aastal ERKI.
Tõnis Paberit on loonud eelkõige pronksportreesid ja mälestusmärke.
Ta on õpetanud kunsti Tartu Kunstikoolis, Konrad Mäe nimelises maalistuudios ja Tallinna Kunstiülikooli Tartu osakonnas.
Isiklikku.
Skulptor Juhan Paberit on Tõnis Paberiti onu.
Aivis Ronis

Aivis Ronis (sündinud 20. mail 1968 Kuldīgas) on Läti diplomaat ja poliitik. Ta oli Läti välisminister 29. aprillist 3. novembrini 2010 ja transpordiminister 25. oktoobrist 2011 1. märtsini 2013.
Ta on lõpetanud Läti Riikliku Ülikooli ajaloo- ja filosoofiateaduskonna.
Aivis Ronis on alates 1991 töötanud Läti välisministeeriumis. Enne seda oli ta teleajakirjanik. Ta on olnud ministeeriumi pressisekretär, 1993–1995 esimene sekretär Läti saatkonnas Stockholmis ning 1998–2000 Läti suursaadik Türgis. 2000–2004 oli ta Läti suursaadik Ameerika Ühendriikides, 2001–2004 ühtlasi suursaadik Mehhikos ning 2004–2005 suursaadik NATO juures. 
2011. aastal andis president Toomas Hendrik Ilves Ronisele Maarjamaa Risti II klassi teenetemärgi.
Max August Zorn

Max August Zorn (6. juuni 1906 Krefeld, Saksamaa – 9. märts 1993 Bloomington, Indiana) oli saksa päritolu USA matemaatik.
Tema peamised uurimisvaldkonnad olid üldalgebra, hulgateooria ning kompleksmuutuja funktsioonide teooria. Ta on tuntud eelkõige Zorni lemma sõnastajana (1935). Sarnaseid väiteid olid varem sõnastanud Kazimierz Kuratowski (1922) jt.
Christie's

Christie's on kunsti- ja antiikesemete müügiga tegelev oksjonimaja. Christie'si asutas inglise antikvaar James Christie 1766. aastal Londonis. Esimene oksjon toimus 5. detsembril 1766. 2009. aasta jaanuaris olid ettevõtte kontorid 85 riigis (küll mitte kõigis pole müügisaale).
Miranda Cosgrove

Miranda Taylor Cosgrove (sündinud 14. mail 1993) on USA televisiooni- ja filminäitleja ning laulja. 
Cosgrove mängis Megan Parkerit telesarjas "Drake &amp; Josh" ja peaosa sarjas "iCarly". 
Tema karjäär algas kolmeaastaselt. Pärast väiksemaid rolle televisioonis kutsuti Cosgrove sarja "Drake &amp; Josh", hiljem ka sarja "iCarly". Ühe "iCarly" osa eest teenib näitleja 180 000 USA dollarit. 
Tänu "iCarly" edule salvestati tema plaat juunis 2008. "iCarly" hittlaul on "Leave it All to Me" .
Guanabara

Guanabara võib tähendada mitut asja:
Kazimierz Kuratowski

Kazimierz Kuratowski (2. veebruar 1896 Varssavi – 18. juuni 1980 Varssavi) oli Poola matemaatik ja loogik. Ta oli Varssavi matemaatikakoolkonna üks silmapaistvamaid esindajaid.
Guanabara osariik

Guanabara osariik oli Brasiilia osariik aastail 1960–1975. Nime sai ta Guanabara lahe järgi, mille ääres ta paiknes.
Osariik moodustati 1960. aastal endisest Föderaalringkonnast, kui riigi pealinn viidi Rio de Janeirost üle Brasíliasse, ning kaotati 1975. aastal, kui ta liideti Rio de Janeiro osariigiga.
Nova Iguaçu

Nova Iguaçu on linn ja omavalitsusüksus Brasiilias Rio de Janeiro osariigis. See on Rio de Janeiro eeslinn.
1999. aastal eraldati Nova Iguaçust Mesquita linn.
São Gonçalo

São Gonçalo on linn ja omavalitsusüksus Brasiilias Rio de Janeiro osariigis.
São Gonçalo asub Guanabara lahe ääres 25 km kaugusel Rio de Janeirost idas.
São Gonçalo on Rio de Janeiro järel elanike arvult osariigi teine omavalitsus. Ta oli suuruselt kolmas omavalitsus senikaua, kuni Nova Iguaçust eraldati Mesquita ja järelejäänud Nova Iguaçu osutus São Gonçalost väiksemast.
Asula tekkis 6. aprillil 1579 kolonisaator Gonçalo Gonçalvesi juhtimisel rajatud kabeli juurde. Selle kabeli kohal seisab tänapäeval katedraal. Juba 1646. aastal elas São Gonçalos umbes 6000 inimest. 17. sajandil asutasid jesuiidid linna kohviistanduse, mille peahoone on säilinud ja tänapäeval asub selles sõjaväepolitsei. 22. septembril 1890 eraldati São Gonçalo Niteróist iseseisvaks omavalitsuseks ja 27. detsembril 1929 sai linnaks. 1940. aastatel sai São Gonçalo tööstuspiirkonnaks.
Linnas valitseb lähistroopiline kliima vihmaste suvede ja kuivade talvedega. Suvel võib õhutemperatuur tõusta +40 °C-ni ja talvel langeda +10 °C-ni. Kuiv ja jahe aastaaeg kestab maist oktoobrini.
São Gonçalos asub Rio de Janeiro osariigi pedagoogiline instituut. Linnas on 8 haiglat.
São Gonçalo kannatab pidevalt prügi aeglase koristamise käes. Tüüpiline on, et äraviimata praht koguneb tänava äärde. Eriti hull on asi prügikorjajate streikide ajal, näiteks 2008. aasta detsembris ja 2011. aasta jaanuaris, kui mitmel pool linnas jäi prügi enam kui nädalaks koristamata ja seetõttu sanitaarne olukord linnas tunduvalt halvenes.
São Gonçalos sündis Umbanda Branca ususekti asutaja Zélio Fernandino de Moraes (1891–1975).
Air Finland

Oy Air Finland Ltd. oli Soome eralennufirma. See asutati 2002. aasta jaanuaris. 
Lennufirma alustas lende 30. märtsil 2003. Lennufirmal oli kolm Boeing 757 lennukit, baas asus Helsingi Vantaa lennujaamas.
Sihtkohad.
Air Finland lendas järgmistesse sihtkohtadesse (2010. aasta juuni seisuga):
Ehmja mõis

Ehmja mõis (saksa keeles "Echmes") oli rüütlimõis Martna kihelkonnas Läänemaal. Nüüdisajal jääb kunagine mõis Lääne maakonna Lääne-Nigula valla territooriumile.
Mõisa keskus asus Ehmja külas.
Keskajast pärinevat Ehmja mõisat (saksa k "Echmes") on esmamainitud 1529. aastal, mil see kuulus Haapsalu toomhärrale Johhan Varnsbekele. 
Kunagisi omanikke:
Kahekorruseline hilisbarokne peahoone ehitati oletatavasti 18. sajandi lõpul. On arvatud, et selle massiivsete müüridega keldriruumid pärinevad keskajast. 
1919. aastal mõis riigistati. Peahoone lagunes varemeteks 1960.–1970. aastatel. Ka kõik kõrvalhooned on tänapäevaks hävinud või varemeis. Ainsana on säilinud ja osaliselt ümber ehitatud viinavabrikuhoone 19. sajandi teisest poolest.
Sampii

Sampii (suurtähena Ϡ, väiketähena ϡ, kreeka "σαμπί") on kreeka tähestiku arhailine täht. Tähestikus asetses see viimasel kohal oomega järel. See on tõenäoliselt pärit Joonias ja Pamfüülias kasutatud märgist . Tänapäeval tuntud kuju "ϡ" sai see keskaegsetes käsikirjades. Klassikalises keeles asendas sampiid σσ ja seda kasutati vaid numbrimärgina. Sampii väärtus kreeka numbrina on 900.
Árpád Arder

Árpád Arder (6. detsember 1922 Budapest – 19. september 1995 Tallinn) oli eesti evangeeliumi kristlaste vaimulik.
Ta lõpetas 1941. aastal Tallinna Poeglaste Kommertskooli. Aastatel 1942–1943 õppis ta Tartu Ülikoolis majandust (ei lõpetanud). 
Teenis aastatel 1944–1945 Saksa armees (20. eesti diviis), langes Tšehhoslovakkias sõjavangi; 1945–1946 oli Venemaal sõjavangis. 
Árpád Arder liitus Evangeeliumi Kristlaste Tallinna Karmeli kogudusega. Palvemaja asus Tallinnas Luise tänavas.
Árpád Arder töötas pastorina aastatel 1955–1968 Rakveres, kus ta pidas jumalateenistusi eesti ja soome keeles. Aastatel 1968–1977 oli ta pastor Suure-Jaanis, kus pidas jumalateenistusi eesti, saksa ja soome keeles.
Pere.
Tema vanaisa oli Jaan Poska. Ema oli Tatjana Poska-Arder-Laaman. Isa oli laulja Aleksander Arder. Kasuisa Eduard Laaman oli ajakirjanik. Vanem (pool)õde on luuletaja Ilona Laaman, noorem poolõde Silvia Laaman. Tädid olid arst Ksenia Poska, advokaat Vera Poska-Grünthal, lasteraamatute tõlkija Anna Poska. Tädimees Timotheus Grünthal oli riigikohtunik, tädipoeg Ivar Grünthal oli luuletaja, arst ja pagulaspoliitik. Onu Jüri Poska oli jurist ja õigeusu preester.
Vanem poeg Ott Arder oli luuletaja. Noorem poeg Jaan Arder oli muusik. Poeg Jaani tütar Helin-Mari Arder on samuti muusik.
1. kromosoom

Inimese 1. kromosoom ehk kromosoom 1 on inimese suurim kromosoom. Nagu kõiki teisi autosoome ehk mittesugukromosoome, on inimesel ka 1. kromosoomi kaks eksemplari.
Inimese 1. kromosoom sisaldab umbes 249 miljonit aluspaari ehk ligikaudu 8% kogu inimese DNA-st.
2006. aastal jõuti lõpule selle kromosoomi sekveneerimisega – see oli sel ajal ühtlasi viimane veel sekveneerimata kromosoom, mille järjestuse määramiseks oli 150-l USA ja Suurbritannia teadlasel kulunud 10 aastat.
Juuni 2013 seisuga arvati, et selles kromosoomis on 4429 geeni, mille seas on ka 2056 valke-kodeerivat ja 1184 pseudogeeni. Üksiku nukleotiidi polümorfisme ehk SNP-sid on aga ligikaudu 740 000.
Selles kromosoomis paiknevate geenidega seostatakse umbes 890 haigust või haiguslikku seisundit, mille hulka kuuluvad ka kurtus, Alzheimeri tõbi, glaukoom, eesnäärme- ja rinnavähk ning porfüüria.
Kõrgkihtpilved

Kõrgkihtpilved (ladina keeles "altostratus", lühend As) on keskmiste pilvede klassi kuuluv pilvede põhiliik. Pilved tekivad kõrgusevahemikus 3–5 km. Pilvekihi paksus on tavaliselt 1 km, harvem kuni 2 km.
Kõrgkihtpilved moodustavad taevas ühtlase valkja, halli või sinaka värvusega pilvkatte, mis võib kohati olla pisut kiulise ehitusega ja nõrgalt laineline. Päikese ja Kuu jaoks on nad poolläbipaistvad nagu mattklaas, aga kui pilved on väga tihedad, on nende asukohal nähtav heledam laik pilvede pinnal. Varjud tavaliselt puuduvad.
Kõrgkihtpilved tekivad kiudkihtpilvede tihenemisel ja hiljem muutuvad kihtsajupilvedeks. Nad koosnevad vihmapiiskade, lumehelveste ja jääkristallide segust. Sademeid tavaliselt ei anna ja optilisi nähtusi tavaliselt ei kaasne. Külmal poolaastal võib sadada nõrka vihma või lund.
2. kromosoom

Inimese 2. kromosoom ehk kromosoom 2 on inimese suuruselt teine kromosoom. Nagu kõiki teisi autosoome ehk mittesugukromosoome, on inimesel ka seda kaks koopiat.
Inimese 2. kromosoom sisaldab umbes 243 miljonit aluspaari ehk ligikaudu 8% kogu inimese DNA-st. Geene on leitud 3075, mille hulgast 1223 kodeerivad valke ja 918 on pseudogeenid. Selle kromosoomi sekveneerimisega saadi ühele poole 2005. aastal.
Seoseid on leitud 2. kromosoomis paiknevate geenide ja selliste haiguste vahel nagu Alporti sündroom, Alströmi sündroom, amüotroofiline lateraalskleroos, bronhiaalne hüpertoonia, Ehlersi-Danlos' sündroom, esmane hüperoksaluuria, "fibrodysplasia ossificans progressiva", "harlequin ichthyosis", kaasasündinud hüpotüroidism, LCHAD puudulikkus, MODY diabeet ja Waardenburgi sündroom.
Viimase aja uuringud on andnud vihjeid selle kohta, et 2. kromosoom võib mängida olulist rolli inimese intelligentsuses.
Evolutsioon.
Kõik inimlased peale inimese enda omavad 24 paari kromosoome (inimestel on neid 23 paari). Seda uurides on jõutud järeldusele, et inimese 2. kromosoom on tekkinud kahe kromosoomi üksteise otsa liitumisel.
Seda tõendab:
Paleoökoloogia

Paleoökoloogia on paleontoloogia haru, mis uurib geoloogilise mineviku organismide eluviise ja tingimusi, organismide ja keskkonna vahelisi seoseid ja nende muutusi elu arengu käigus Maal.
Geoloogilist minevikku rekonstrueeritakse eelkõige kivististe abil.
Paleoökoloogia rajaja on vene paleontoloog Vladimir Kovalevski.
Roo

Roo (suurtähena Ρ, väiketähena ρ, vanakreeka "ῥῶ", uuskreeka "ρω") on kreeka tähestiku 17. täht. Roo väärtus kreeka numbrina on 100. Täht on tuletatud foiniikia tähestiku tähest /reš/.
Roost pärineb ladina tähestiku täht R ja kirillitsa täht Р.
Rood kasutatakse tänapäeval teaduses sümbolina paljudes tähendustes:
Vladimir Kovalevski

Vladimir Kovalevski (vene keeles Владимир Онуфриевич Ковалевский; 14. august 1842 Daugavpils – 27. aprill 1883 Moskva) oli vene revolutsionäär ja paleontoloog-evolutsionist, paleoökoloogia rajaja. Osales lühikest aega Pariisi Kommuuni tegevuses.
Ta kaitses doktoriväitekirja Saksamaal Jena ülikoolis. 1881. aastast oli Moskva ülikooli dotsent. 
Lõpetas elu enesetapuga.
Isiklikku.
Ta oli zooloog Aleksandr Kovalevski vend ja matemaatik Sofja Kovalevskaja abikaasa.
3. kromosoom

Inimese 3. kromosoom ehk kromosoom 3 on inimese suuruselt kolmas kromosoom. Nagu kõiki teisi autosoome ehk mittesugukromosoome, on inimesel ka seda kaks koopiat.
Inimese 3. kromosoom sisaldab umbes 198 miljonit aluspaari ehk ligikaudu 6,5% kogu inimese DNA-st. Geene on leitud 2570, mille hulgast 1070 kodeerivad valke ja 763 on pseudogeenid.
On leitud seoseid 3. kromosoomis paiknevate geenide ja selliste haiguste vahel nagu alkaptonuuria, autism, atransferrineemia, biotinidaasi puudulikkus, Brugada sündroom, diabeet, "dystrophia myotonica", essentsiaalne treemor, Hailey-Hailey haigus, katarakt, kurtus, lühikasv, lümfoom, Moyamoya haigus, munasarjavähk, Möbiuse sündroom, nüktaloopia, pika QT sündroom, porüüria, proteiin S puudulikkus, pärilik motoorne ja sensoorne neuropaatia, Romano-Wardi sündroom, sahharoositalumatus, septo-optiline düsplaasia, spinotserebellaarataksia, Usheri sündroom, von Hippeli – Lindau sündroom, vastuvõtlikkus/vastupanu HIV-le ja Waardenburgi sündroom.
Ain Vagula

Ain Vagula (30. august 1965 – 18. jaanuar 2010) oli Eesti ettevõtja ja vaba tarkvara tõlkija.
Ta oli OpenOffice.orgi, Qcadi ja Gnumerici eestindamise eestvedaja ning osales ka Firefoxi, Thunderbirdi ja KDE eestindamisel.
Kontraktsioon

Kontraktsiooniks nimetatakse keeleajaloos sõnatüve lühenemist ehk sõna silpide arvu vähenemist - näiteks: *kastek+et &gt; (*kasteɣet &gt; kasteet &gt;) kasted.
Sisekadu

Sisekadu ehk sünkoop on keele ajaloos toimunud hääliku kadumine sõna seest. 
Näiteks: *laula+ma+hen &gt; ( laulamaan / laulamaie &gt; ) laulma.